14. nedeľa C (7. júl 2013)
**Gal 6:14-18**Juraj Feník

***Ale ja sa nechcem chváliť ničím iným, iba krížom nášho Pána Ježiša Krista, cez ktorý je svet ukrižovaný pre mňa a ja pre svet. Lebo ani obriezka nie je nič, ani neobriezka, ale nové stvorenie. A nad všetkými, čo sa budú riadiť týmto pravidlom, pokoj a milosrdenstvo, aj nad Božím Izraelom. A odteraz nech ma už nik neobťažuje, lebo ja nosím na svojom tele Ježišove znaky. Milosť nášho Pána Ježiša Krista nech je s vaším duchom, bratia. Amen.***

Dnešnou nedeľou sa rozlúčime s Listom Galaťanom čítaním zo samotného záveru listu, tzv. epistolárneho postskriptu. Každý z Pavlových listov má formálnu záverečnú časť obsahujúcu napr. posledné povzbudenia, pozdravy vybraným adresátom, ohlásenie Pavlových cestovných plánov, záverečný pozdrav a podobné. Nejedná sa však často iba o formálny záver bez akéhokoľvek obsahu, ktorý by Pavol odkopíroval podľa vzoru bežnej korešpondencie, ale doslova o zhrnutie kľúčových bodov listu, podobne ako na začiatku listu Pavol zvyčajne uvádza skratkovito tému listu. Odborný termín pre takýto záver je *peroratio* – zhrnutie argumentu. Aj záver Listu Galaťanom boli exegéti schopní identifikovať ako zhrnutie a zdôraznenie niektorých hlavných bodov, ktoré Pavol v priebehu spisu rozvíjal.

Už sme viackrát opakovali, že Pavol sa v liste snaží odtrhnúť Galaťanov od vplyvu judaizátorov, ktorí chceli Galaťanom nanútiť obriezku a zachovávanie Zákona. Galaťanov sa Pavol snaží presvedčiť, že je nepotrebné nechať sa obrezávať. Tak by sa mohlo zdať, že vyzdvihuje stav bez obriezky, ne-obriezku. No pozorné čítanie listu ukáže, že ani ne-obriezke neprikladá Pavol až taký význam. Na dvoch miestach listu (Gal 5:6 a 6:15) Pavol akoby relativizoval aj ne-obriezku zdôraznením inej črty, ktorá má byť typická pre tých, čo veria v Krista. Paralelné porovnanie týchto miest vyzerá takto:

Gal 5:6 ani obriezka nič neznamená ani neobriezka ale viera činná cez lásku

Gal 6:15 ani obriezka nič nie je ani neobriezka ale nové stvorenie

Z takéhoto porovnania môžeme vidieť, že skutočným dôrazom Pavla nie je viera bez obriezky, ale viera aktívna cez lásku. Týmto sa majú Galaťania vyznačovať a toto je hlavná etické usmernenie vyplývajúce z listu. Galaťania nemajú povinnosť podrobiť sa obriezke, ale aj ako neobrezaní majú povinnosť podrobiť sa prikázaniu lásky, čím, ako sme videli pred týždňom, naplnia Zákon. A človeka, ktorý necháva svoju vieru aktivovať sa v láske, chápe Pavol ako nové stvorenie.

Záver listu Galaťanom obsahuje aj krásnu výpoveď o Pavlovom vnímaní seba samého: ja nosím na svojom tele Ježišove znaky. Je to mimoriadne zvláštna výpoveď v listoch Pavla, ktorá by nekritickú myseľ mohla zvádzať k domnienke, že Pavol mal stigmy (grécky text naozaj používa slovo *stigmata*). V skutočnosti ide o metaforickú výpoveď, ktorou Pavol naráža na známu prax značkovania otroka napr. vypálením znamenia, ktoré ho identifikuje ako vlastníctvo konkrétneho majiteľa. Na začiatku listu, hneď v prvom verši, sa Pavol predstavil ako apoštol Ježiša Krista, t. j. ako ten ktorý je Kristovým vlastníctvom a ktorého apoštolát pochádza od neho. Na konci listu sa Pavol nepriamo identifikuje ako otrok Krista, ktorý na tele nosí znaky pomáhajúce identifikovať ho ako Kristovo vlastníctvo. Pod znakmi sa pravdepodobne myslí na známky utrpenia a ťažkostí, ktoré Pavol musel v svojom apoštoláte pre Krista zniesť. Tak na začiatku ako na konci listu sa Pavol predstavuje ako patriaci Kristovi a toto je jeho hlavná devíza v kontraste k judaizátorom, ktorí nemôžu o sebe tvrdiť, že sú apoštolmi Krista a nosia na svojom tele jeho znaky.

Aj keď nás život poznačí všeličím, snáď vidno na našom tele znaky, ktoré iným napovedia, že patríme Kristovi.

Na dnes toľko. Krásne letné dni všetkým. Nabudúce prechádzame k Listu Kolosanom. Good bye.